DA Den Europæiske Unions Tidende CE 88/200

(2004/C 88 E/0207)

SKRIFTLIG FORESPØRGSEL E-0666/04

af Mihail Papayannakis (GUE/NGL) til Kommissionen

(9. marts 2004)

Om: Overtrædelse af miljølovgivningen

Ved afgørelse nr. 1070/13.5.2002 fra Skovdirektoratet for Thessalien godkendtes oprettelsen af et stenbrud til udvindelse og forarbejdning af inert materiale i Xera i skovforvaltningsområdet Potamia i Ajia kommune på et græsningsareal på 30,615 ha.

Under henvisning til, at:

— det pågældende areal er blevet udnævnt til beskyttet område og optaget i Natura 2000-nettet,

— Ministeriet for Udvikling med sit dokument (A.P.D 10/B/F6.12.Gen/6422/9.5.2000) til Industridirektoratet for Larisa har afgivet udtalelse om, at artikel 4 i lov nr. 2115/93 forbyder oprettelse af stenbrud i områder inden for en radius på 2 km fra områder, der er udpeget som arkæologiske steder eller beskyttede områder, og at det derfor ikke er muligt at oprette et stenbrud inden for et areal, der er optaget i Natura 2000-nettet,

— de ekstraktive industrier producerer betydelige mængder af affald, der indvirker på miljøet, idet det indeholder komponenter, der har indflydelse på kvaliteten af overflade- og grundvandet, den naturlige stabilitet, støv og erosion samt kvaliteten af levesteder på landjorden og i havet,

— stenbruddets placering i nærheden af bebyggelser vil skabe problemer for landbrugsindkomsterne, eftersom den vil influere på fåreholdet og æbledyrkningen i området, og

— at der vil opstå trafikproblemer på hovedvejen, der forbinder Larisa, Ajia og kystområdet i præfekturet Larisa, eftersom det allerede overbelastede net kommer til at bære hele trafikken af tunge køretøjer, der skal transportere det inerte materiale, hvilket især vil kunne mærkes i sommermånederne, hvor der allerede er trafikproblemer, bedes Kommissionen besvare følgende:

Hvilke foranstaltninger agter Kommissionen at træffe for at få standset udviklingen af en aktivitet, der så klart er i modstrid med såvel fællesskabsbestemmelserne som den græske miljølovgivning?

Svar afgivet på Kommissionens vegne af Margot Wallström

(22. april 2004)

Kommissionen er ikke kompetent til at udtale sig om eventuelle overtrædelser af bestemmelser i den græske lovgivning eller om, hvorvidt et anlægsprojekt skal gennemføres eller ej. De græske myndigheder skal dog opfylde forpligtelserne fastsat i Rådets direktiv 97/11/EF af 27. juni 1985 om vurdering af visse offentlige og private projekters indvirkning på miljøet (1), ændret ved Rådets direktiv 97/11/EF af 3. marts 1997 (2), og Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3).

Ifølge direktiv 85/337/EØF skal projekter, der kan få væsentlig indvirkning på miljøet, undergives en tilladelsesprocedure og en vurdering af denne indvirkning, inden der gives tilladelse. Disse projekter er defineret i artikel 4, hvor der henvises til direktivets bilag I og II. Bl.a. er stenbrud, hvor minestedets areal er over 25 hektar, (direktivets bilag I, pkt. 19) undergivet en tilladelsesprocedure og en vurdering af miljøvirkningerne. Desuden kræves en sådan procedure i den græske lovgivning, som omsætter direktivet, for stenbrud, hvis areal ligger under denne tærskel (bilag II, pkt. 2, litra a).

De foreliggende oplysninger tyder på, at det omtalte stenbrud befinder sig på grænsen af en lokalitet af fællesskabsbetydning benævnt »Karla — Mavrovouni — Kefalovryso Velestinou — Neochori« (kode GR1420004), og det er foreslået af de græske myndigheder i henhold til direktiv 92/43/EØF med henblik på optagelse i Natura 2000-nettet. Som følge heraf finder bestemmelserne i direktiv 92/43/EØF, bl.a. artikel 6, stk. 3, anvendelse.

I forbindelse med vurderingen af miljøvirkningerne vedtager de græske nationale myndigheder, dvs. miljøministeriet og ikke de regionale myndigheder i Thessalien, en »afgørelse om godkendelse af miljøvirkningerne« for projektet. Denne afgørelse, som træffes på grundlag af en vurdering af miljøvirkningerne og en offentlig høring, er beregnet til at afgrænse projektets udstrækning, evaluere væsentlige negative virkninger, som projektet forventes at ville indebære, og fastsætte forebyggende og begrænsende foranstaltninger. Da dette projekt endvidere må forventes at påvirke en lokalitet af fællesskabsbetydning i væsentlig grad, skal »afgørelsen om godkendelse af miljøvirkningerne« for projektet ligeledes omfatte en passende evaluering af projektets konsekvenser for lokaliteten i lyset af lokalitetens bevaringsmål.

Ud fra de foreliggende fakta kan Kommissionen ikke konstatere nogen overtrædelse af de ovennævnte direktiver. Hvis det ærede medlem råder over yderligere oplysninger, som kunne påvise, at projektet er i strid med fællesskabslovgivningen, opfordrer Kommissionen til at fremlægge disse.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.